送邵懷英分魯直詩韻人間風日不到處天上玉堂森寶書得書字
作者：張孝祥
朝代：宋

paragraphs: 將酒澆君車，問君行何如。
初無十萬錢，但有一束書。
往昔千官班，渠曾綴簪裾。
日月九門隔，江湖十年餘。
老榦久凌剝，寒灰費吹噓。
今者尺一追，問津承明廬。
蓬萊道家山，紫極帝所居。
功名儻來爾，步武當徐徐。
遥岑出疎林，淺水行游魚。
臨分再三囑，音信莫我疎。